Hukumar INEC ta fitar da jadawalin zabubbuka na shekara 36
By Umar Mohammed Gombe, Abuja | Publish Date: Mar 9 2018 2:00AM
Shugaban Hukumar INEC, Farfesa Mahmood Yakubu daga dama
A farkon wannan mako ne Hukumar Zabe ta kasa (INEC) ta fitar da wani jadawalin zabe na shekara 36 masu zuwa a wani mataki da take dauka na dakile takaddamar da ake fuskanta, musamman yadda Majalisar Dokoki ta kasa ke kokarin sauya jadawalin zabubbukan.
Hukumar INEC ta bayyana cewa bisa tsari na dimokuradiyya a kasashe da dama na duniya, ana fayyace wa al’umma ranakun da za a gudanar da zabe domin kauce wa cece-kuce da shaci-fadi.
Kakakin Hukumar INEC, Malam Aliyu Bello ya kare matakin da hukumar ta dauka, inda ya ce “Bisa la’akari da dokar da ta bai wa hukumar zabe dama a karkashin dokar zabe ta 2010 kamar yadda aka yi masa kwaskwarima, cewa ana yin zabe ne a ranar Asabar ta biyu na watan Fabrairun shekarar zabe, za a iya gano ranar zabe na shekaraumasu yawa nan gaba. Wannan tsari an saba gudanar da shi a kasashe masu ci gaban dimokuradiyya, amma sai yake zama sabo a Najeriya, amma a halin yanzu muna kokarin ganin cewa an aiwatar da hakan bisa wannan matashiya ta ayyana ranakun zabe.”
Kodayake an yi ta samun ja-in-ja a kan wa ke da ikon sanya ranaku ko jadawalin zabubbuka da kuma tsarin gudanar da zabe tsakanin hukumar zabe da Majalisar Dokoki ta kasa, inda ake kallon fitar da ranakun da za a gudanar da zabubbuka daga shekarar 2019 har zuwa 2055 a matsayin muhimmin mataki da hukumar zaben ta dauka.
Wannan takaddama a kan sauya ranakun zaben da Majalisun Dokokin suka yi, tana ci gaba da jan hankalin al’ummar kasar nan, inda kwararru ke yin taka-tsantsan a kan lamarin. Amma a daya bangaren masana harkokin shari’a da dama na ganin cewa hakan na nufin dimokuradiyya ta samu gindin zama ne a kasar nan, kasancewar an samar da tanadin ranakun zabe har na tsawon shekara 36 masu zuwa.